**Stefani Joanne Angelina Germanotta** (\* 28. marec 1986, Manhattan, New York), známa pod umeleckým menom **Lady Gaga**, je americká speváčka, skladateľka a herečka. Je známa svojim extravagantným imidžom a hudobnou všestrannosťou. Počas strednej školy účinkovala vo viacerých divadelných hrách. Študovala na Tisch School of the Arts, fakulte NYU, ale odišla, aby sa mohla venovať hudobnej kariére. Po tom, čo opustila rockovú kapelu z Lower East Side a odstúpila od kontraktu s vydavateľstvom Def Jam Recordings, začala pracovať ako skladateľka pre nahrávaciu spoločnosť Sony/ATV Music Publishing. Práve tu si jej spevácke schopnosti všimol hudobník Akon a pomohol jej podpísať zmluvu s Interscope Records a jeho vlastným vydavateľstvom, KonLive Distribution.

V roku 2008 vydala svoj debutový album *The Fame*, sprevádzaný singlami „Just Dance" a „Poker Face", ktoré sa stali medzinárodnými hitmi, nominovanými na cenu Grammy. O rok neskôr vyšiel jej EP album, *The Fame Monster* (2009), na ktorom sa objavila mimoriadne úspešná skladba „Bad Romance". V máji 2011 vydala svoj druhý štúdiový album s názvom *Born This Way*, ktorý viedol hudobné rebríčky vo viac ako 20 krajinách, vrátane Spojených štátov, kde sa predalo cez milión kópií počas prvého týždňa predaja. V roku 2013 vydala svoj tretí štúdiový album s názvom *Artpop*, ktorý sa dostal na vrchol amerických rebríčkov. Začiatkom jesene 2014 vyšiel jazzový album *Cheek to Cheek* na ktorom spolupracovala s Tonym Bennettom. Za svoj herecký výkon v televíznom seriáli *American Horror Story* v roku 2016 vyhrala Zlatý glóbus. 21. októbra 2016 vyšiel jej piaty štúdiový album *Joanne*. Zahrala si hlavnú rolu v kritikmi oceňovanej hudobnej dráme *Zrodila sa hviezda* (*A Star Is Born*; 2018). Vďaka svojim príspevkom k soundtracku – hlavne piesni „Shallow" – sa z nej stala prvá žena, ktorá za jeden rok získala cenu Akadémie, Grammy, BAFTA a Zlatý glóbus. Gaga sa vrátila k svojim tanečno-popovým koreňom šiestym štúdiovým albumom *Chromatica* (2020), ktorý priniesol singel číslo jeden „Rain on Me". Zaspievali si na ňom Ariana Grande, Blackpink, či Elton John. Na oslavu desiateho výročia albumu *Born This Way* (2011) vydala dodatkový album *BORN THIS WAY THE TENTH ANNIVERSARY* (2021), kde sa objavujú umelci z LGBT komunity. O dva mesiace neskôr bol vydaný remixový album *Dawn Of Chromatica* (2021), kde sa objavujú umelci ako Rina Sawayama, Charli XCX. 10. októbra uzrel svetlo sveta druhý duetový album s Tonym Bennettom *Love For Sale* (2021), ktorý je zároveň aj posledným albumom legendárneho jazzového umelca.

S predajom doposiaľ 27 miliónov albumov a 146 miliónov singlov, k januáru 2016 patrí medzi najpredávanejších hudobníkov všetkých čias. Medzi jej úspechy patrí 12 Guinessových svetových rekordov, 3 Brit Awards a 11 Grammy Awards. Tiež je prvým umelcom, ktorý vyhral Songwriters Hall of Fame's Contemporary Icon Award. Jej ďalšie vyznamenania zahŕňa ocenenie Módna ikona za celoživotné dielo od Council of Fashion Designers of America (2011). Tiež sa pravidelne objavuje v zozname *Billboard*'s Artists of the Year a *Forbes*'s power and earnings rankings. V roku 2013 Gaga skončila na druhom mieste v ankete najvplyvnejších ľudí za posledných desať rokov, kým v roku 2015 obdržala titul *Billboard*'s Woman of the Year. Je známa pre svoje dobročinné a sociálne aktivity, vrátane podpory LGBT práv, a vlastnou neziskovou organizáciou Born This Way Foundation, ktorá sa sústreďuje na podporu mládeže a boju proti šikane.

Životopis
---------

### 1986 – 2004: Detstvo a štúdium

Stefani Joanne Angelina Germanotta sa narodila 28. marca 1986 v manhattanskej nemocnici Lenox Hill Hospital talianskym rodičom. Jej rodina je katolícky založená. Jej matka je Cynthia Louise „Cindy" (Bissett), otec internetový podnikateľ Joseph Anthony „Joe" Germanotta, Jr. Gaga má zo 75% talianske korene a má aj francúzsko-kanadské korene. Má mladšiu sestru Natali, ktorá študuje módu. Napriek svojej výchove v manhattanskej časti Upper West Side, Gaga priznala: *„Obaja moji rodičia pochádzali z „nižšej vrstvy", takže pracovali všade, kde sa dalo – moja matka pracovala od ôsmej do ôsmej, rovnako ako otec."* Už ako dieťa prejavovala výrazný hudobný talent, na klavír hrala už ako 4-ročná. Od svojich 11-tich rokov začala študovať na súkromnej katolíckej škole Convent of the Sacred Heart. Svoje štúdium opísala ako veľmi oddané, snaživé a disciplinované, ale aj trochu neisté. „*Skôr si zo mňa robili srandu, že som bola príliš provokatívna či výstredná, tak som sa to snažila zmierniť. Myslím, že som nezapadala a cítila som sa ako blázon."* Hrala hlavné úlohy v muzikálových školských inscenáciách, vrátane Adelaide v *Guys and Dolls* a Philie v *A Funny Thing Happened on the Way to the Forum*. Objavila sa v malej úlohe nezbedného spolužiaka v televíznej dráme *Sopranovci*, v časti z roku 2001 s názvom „The Telltale Moozadell". 

Pred koncom štúdia ju jej matka podporila, aby sa prihlásila do divadelného konzervatória Collaborative Arts Project 21 (CAP21) na fakulte Tish School of the Arts, NYU. Stala sa jednou z 20 ľudí, ktorí boli predčasne prijatí a od svojich 17 rokoch žila na internáte NYU na 11th Street. Okrem zdokonaľovania skladateľských schopností písala eseje a analytické práce o umení, náboženstve, sociálnych otázkach a politike, vrátane dizertačných prác o popových umelcoch Spencerovi Tunickovi a Damienovi Hirstovi.

### 2005 – 2007: Začiatky kariéry

Gaga opustila CAP21 v 19-tich rokoch, v druhom semestri druhého ročníka na vysokej škole a rozhodla sa sústrediť na hudobnú kariéru. Jej otec súhlasil s tým, že jej bude platiť nájomné celý rok pod podmienkou, že ak sa jej nepodarí presadiť, vráti sa späť na Tisch. V lete roku 2005 sa usadila v malom byte na Rivington Street, nahrala niekoľko sprievodných skladieb s hip-hopovým spevákom Melle Melom pre audioknihu *The Portal in the Park* od Cricket Casey. 

Gaga (vpravo) vystupuje s Lady Starlight na festivale Lollapalooza, 2007S niekoľkými priateľmi z NYU – gitaristom Calvinom Piom, basgitaristom Elim Silvermanom a bubeníkom Alexom Beckhamom v septembri toho istého roku založila hudobnú skupinu Stefani Germanotta Band (SGBand). Skupina hrala vlastnoručne napísané piesne aj klasické rockové skladby, napr. od Led Zeppelin. Počas hrania v kluboch si našla malú základňu fanúšikov a upútala pozornosť hudobného producenta Joea Vulpisa.

Skupina čoskoro predávala svoje rozšírené albumy *Words* a *Red and Blue* (obidva z roku 2005) na koncertoch po celom New Yorku a zároveň sa stala pevnou súčasťou klubovej scény miestneho centra Lower East Side. SGBand dosiahla vrchol svojej kariéry v roku 2006. Gaga denne cestovala do New Jersey aby tam pracovala na nových piesňach, ktoré napísala so svojim hudobným producentom. V máji 2006 začali spolu chodiť a on tvrdil, že prezývku „Lady Gaga" vytvoril po piesni od skupiny Queen, „Radio Ga Ga". Speváčka sa práve snažila vymyslieť si umelecké meno, keď dostala textovú správu od svojho producenta Fusariho s nápisom „Lady Gaga". Priznal: *„Každý deň, keď Stef prišla do štúdia, namiesto pozdravu ahoj som chcel začať spievať Radio Ga Ga."* Textová správa bola výsledkom automatickej opravy textu, ktorá zmenila „radio" na „lady". Fusari priznal, že Gaga odpísala: *„To je ono, už ma nikdy nevolaj Stefani."*

 

V priebehu roku 2007 spolupracovala s Lady Starlight, ktorá jej pomohla vytvoriť si vlastný štýl. Začali hrať na vystúpeniach v Mercury Lounge, The Bitter End a Rockwood Music Hall. V auguste 2007 boli Gaga a Starlight pozvané, aby zahrali na americkom hudobnom festivale Lollapalooza. Ich výkon bol prijatý kritikou pozitívne. 

The Fame Ball Tour, 2009
### 2008 – 2010: *The Fame* a *The Fame Monster*

V roku 2008 sa Gaga presťahovala do Los Angeles, aby dokončila svoj debutový album a založila vlastný kreatívny tím Haus of Gaga. Album *The Fame* bol vydaný 19. augusta 2008. Ako prvý vyšiel singel „Just Dance", ktorý predchádzal vydaniu albumu o štyri mesiace. Singel mal okamžitý úspech a vyhral Grammy Award nominácie (za „Najlepšiu tanečnú nahrávku") a stal sa jedným z najpredávanejších singlov po celom svete. Ďalším singlom sa stal hit „Poker Face", ktorý dosiahol úspech v mnohých hudobných rebríčkoch a predalo sa ho 9,8 milióna kusov. Singel získal cenu za „Najlepšiu tanečnú nahrávku" na 52. Grammy Awards a mal nominácie na „Pieseň roka" a „Nahrávka roka". Gaga v roku 2009 začala svoje prvé koncertné turné s názvom The Fame Ball Tour. *The Fame* sám bol nominovaný na album roka, keď vyhral „Best Dance/Electronica Album". Album získal pozitívne hodnotenie od kritikov. 

The Monster Ball Tour, 2010
Pri svojich cestách po svete napísala album *The Fame Monster*, ktorý bol vydaný v novembri 2009. Toto EP je rozšírenou verziou albumu *The Fame*. Obsahuje osem piesní, pričom každá z nich vyjadruje temné stránky slávy z osobnej skúsenosti. Pilotným singlom sa stal „Bad Romance", ktorý triumfoval v osemnástich krajinách. Pribudla výhra na Grammy Awards za „Najlepší ženský popový hlasový výkon" a „Najlepšie hudobné video". V jej nasledujúcom singli „Alejandro" spolupracovala s módnym fotografom Stevenom Kleinom v hudobnom videu. Video bolo považované za veľmi kontroverzné. Kritikmi bolo chválené za myšlienku a temnú atmosféru, ale katolícka liga autorku obvinila za jej údajné rúhanie. V roku 2010 na MTV Video Music Awards Gaga vyhrala 8 z 13 nominácií, vrátane kategórie „Video roka" za „Bad Romance" (nominovaný spolu s „Telephone"), *The Fame Monster* získal celkom šesť nominácií na 53. Grammy Awards a vyhral cenu za ,,Best Pop Vocal Album" 

V novembri 2009 zahájila svetové turné s názvom The Monster Ball Tour, ktoré začalo len niekoľko týždňov po vydaní albumu a pár mesiacov potom, čo dokončila The Fame Ball Tour. Po dokončení v máji 2011 kritikmi uznávané a komerčne veľmi úspešné turné zarobilo 227,4 miliónov dolárov, čo je jeden z najvyšších ziskov z koncertných turné všetkých čias. Koncert odohrávajúci sa v Madison Square Garden v New Yorku bol natočený pre HBO s názvom *Lady Gaga Presents the Monster Ball Tour: At Madison Square Garden*. Neskôr bol záznam vydaný aj ako DVD a Blu-ray.

Speváčke bola diagnostikovaná choroba lupus. Toto odhalenie spôsobilo medzi fanúšikmi značné zdesenie, čo ju viedlo k tomu, aby túto záležitosť riešila. V rozhovore s Larrym Kingom povedala, že dúfa, že zabráni prejavom choroby tým, že si udržuje zdravý životný štýl.

### 2011 – 2014: *Born This Way, Artpop a Cheek to Cheek*

Born This Way Ball, 2012
Gaga 23. mája 2011 vydala svoj druhý štúdiový album s názvom *Born This Way*. Opísala ho ako mix elektronickej hudby, rock 'n ' rollu a popu v anthemic štýle. Album je podľa jej slov o tom „čo nás drží v noci, a o tom čo z nás robí strach." Gaga sa vyjadruje o albume ako o „niečom čo je oveľa hlbšie, než parochňa alebo rúž alebo šaty z mäsa". Akon poznamenal, že Gaga ide s hudbou na „ďalšiu úroveň". Po vydaní dostal album všeobecne kladné hodnotenie od hudobných kritikov, ktorí chválili škálu rôznych štýlov a jej vokály. Albumu sa predalo 1,1 milióna kópií v prvom týždni v USA, debutoval na vrchole *Billboard* 200 a mal veľký úspech v ďalších 20 krajinách. Celosvetovo sa ho predalo 8 miliónov kópií. *Born This Way* získal tri nominácie Grammy vrátane tretej po sebe idúcej za „Album roka". 

V mesiacoch pred jeho odhalením Gaga vydala single „Born This Way", „Judas" a „The Edge of Glory" a tiež propagačný singel „Hair". Prvý singel a titulnú skladbu „Born This Way" prvýkrát zaspievala naživo na 53. Grammy Awards v predstavení, v ktorom sa Gaga „zrodila" z vajca. Pieseň sa zaoberá sebaprijatím bez ohľadu na rasu alebo sexuálnu orientáciu. Predalo sa ho iba v USA 3,9 miliónov digitálnych kópií. „Born This Way" sa stal jej ôsmym singlom, ktorému sa podarilo prekročiť 2 milióny predaných kópií. Celosvetový predaj činil do novembra 2011 8,2 milióna kópií a bol jedným z jej piatich najpredávanejších svetových singlov. Kritici ocenili umelecké a kultúrne odkazy a chválili poňatie sprievodného hudobného videa, v ktorom Gaga opisuje vznik novej rasy uprostred surrealistických obrazov. 

V klipe „Judas" je Gaga zosobnením Márie Magdalény a je tu zobrazených mnoho biblických postáv ako Ježiš Kristus a Judáš Iškariotský. Klip bol kritizovaný za svoje náboženské odkazy, ale získal uznanie od tých čo tvrdili, že význam videa je iný. Judas sa takisto dostal do prvej desiatky na niekoľkých významných hudobných trhoch. Tretím singlom bola pieseň „The Edge of Glory". Klip k piesni bol nízkonákladový a je jednoduchý. Ďalšími singlami z albumu boli piesne „You and I" a „Marry The Night", ale ani jeden nezopakoval úspech svojich predchodcov, aj keď ich hudobné videá sú podľa kritikov „bláznivé a ambiciózne". 

Turné s názvom Born This Way Ball začalo až po necelom roku od vydania albumu. Lady Gaga ho odštartovala v kórejskom Soule 27. apríla 2012. Proti turné bolo veľa protestov, hlavne zo strany náboženských skupín, ktoré na turné pozerali ako na satanské a oslavujúce protináboženské hodnoty. Dňa 12. februára Gaga oznámila, že zvyšok turné je zrušený a dňa 20. februára 2013 na svojom blogu uviedla, že mala operáciu bedrového kĺbu a že sa zotavuje. Celkovo bolo odohraných 98 koncertov a tržby dosiahli viac ako 181 miliónov dolárov. Záznam z turné sa nestihol natočiť a k dispozícii sú len záznamy neoficiálne. 

The ArtRave: Artpop Ball Tour, 2014Začiatkom roka 2012 počas Born This Way Ball začala Gaga písať spolu s producentom Fernandom Garibayom nové piesne. Manažér Gaga Vincent Herbert povedal, že nový materiál je plný „šialene veľkých kúskov", Gaga začala spolupracovať s Terrym Richardsonom na dokumentárnom filme popisujúcom jej život, *Haus of Gaga* a vývoj albumu *Artpop*. Pilotný singel „Applause" vyšiel namiesto 19. augusta už 12. augusta kvôli úniku častí piesne na internete. Album *Artpop* vyšiel 6. novembra 2013 prostredníctvom bežných komerčných kanálov, rovnako ako aj prostredníctvom aplikácie vyvinutej spoločnosťou *Haus of Gaga*. Prvý týždeň sa v USA predalo 258-tisíc kópií, čo nenaplnilo očakávania. Niektorí ho dokonca označovali za „prepadák". Napriek tomu bol jedným z najpredávanejších albumov roku 2013. Hudobní kritici boli vo svojich hodnoteniach albumu rozdelení. Gaga z neho vydala tri single, a to pilotný „Applause" a koncom októbra 2013 „Do What U Want". K tejto piesni nebol vydaný videoklip, hoci pôvodne natočený bol. Druhým singlom mala byť pieseň „Venus", ale po veľkom úspechu „Do What U Want" sa stala „Venus" len promo singlom. Tretím a posledným singlom z albumu je pieseň „G.U.Y.". Singel vyšiel na speváčkine 28. narodeniny 28. marca 2014 a nemal veľký komerčný úspech. 

Gaga má za sebou svoj filmový debut vo filme *Machete zabíja* (*Machete Kills)* od režiséra Roberta Rodrigueza v úlohe La chameleón. Film sa objavil v kinách 11. októbra 2013. Ďalej si zahrala vo filme *Sin City: Ženská, pre ktorú by som vraždil (Sin City: A Dame To Kill For),* taktiež od Rodrigueza, ktorý bol premiérovaný 22. augusta 2014. Gaga sa 16. novembra objavila v epizóde Saturday Night Live, kde vystúpila so singlom „Do What U Want" s R. Kellym. V ten istý mesiac sa speváčka objavila v Deň vďakyvzdania v televíznom špeciáli *Lady Gaga and The Muppets* Holiday Spectacular kde vystúpila aj s Eltonom Johnom. Vystúpila na záverečnej show v slávnej Roseland Ballroom v New Yorku, ktorá bola neodmysliteľnou súčasťou mestského nočného života takmer 100 rokov. Show s názvom Lady Gaga Live at Roseland Ballroom sa odohrala v dňoch 28. 30. 31. marca, 2. apríla, ale pre veľký záujem boli pridané ďalšie dve vystúpenia 4. a 6. apríla, a napokon finálne vystúpenie 7. apríla 2014, po ktorom sa toto miesto definitívne uzavrelo. 

Turné s názvom ArtRave: The Artpop Ball začalo 4. mája 2014 vo Fort Lauderdale v USA.

Okrem filmových debutov sa speváčka venovala aj nahrávaniu nového jazzového albumu, na ktorom spolupracovala s Tonym Bennettom. Album sa volá *Cheek to Cheek* a bol vydaný 19. septembra 2014. Z albumu vyšli dva single, „Anything Goes" a „I Can′t Give You Anything But Love". Album získal cenu Grammy v kategórii „Best Traditional Pop Vocal Album".

Gaga spievala národnú hymnu USA na Super Bowl 50, 7. február 2016
### 2015 – 2017: *American Horror Story* a *Joanne*

Gaga 22. decembra 2014 potvrdila, že začala pracovať na novom albume. Spoluprácu potvrdili Giorgio Moroder a RedOne, ktorý sa spolupodieľal na piesňach ako „Poker Face", „Bad Romance", „Hair" a iné. So skladateľkou Diane Warren napísala a naspievala pieseň k dokumentárnemu filmu *The Hunting Ground* s názvom „Till It Happens To You". Song získal nomináciu na Grammy Award a na Academy Award. 22. februára 2015 vystúpila na 87. ročníku udeľovania Oscarov s piesňami z muzikálu *The Sound of Music.*

Speváčka prostredníctvom svojho účtu na Twitteri potvrdila účinkovanie v piatej sérii *American Horror Story* s názvom *Hotel*. Dňa 15. februára 2016 vystúpila na 58. ročníku Grammy Awards, kde vzdala poctu zosnulému Davidovi Bowiemu. Vystúpenie bolo podľa kritikov veľmi energetické, a okúzľujúce. Stala sa tak jediným človekom v histórií, ktorý v tom istom mesiaci (vôbec roku) odohral vystúpenie na Super Bowle, Grammy aj Oskaroch. 

Jej piaty štúdiový album *Joanne*, vyšiel 21. októbra 2016. Prvým singlom sa stala pieseň „Perfect Illusion", ktorá vyšla v septembri a debutovala na prvých priečkach vrátane Francúzska. Na podporu albumu sa Gaga pustila do 3-etapového turné s názvom Dive Bar Tour. Pieseň „Million Reasons" vyšla ako druhý singel 8. novembra 2016. Ako singel mala z tohto albumu najväčší komerčný úspech a nahradila pôvodne vybranú skladbu „A-Yo". Posledným a najmenej komerčne úspešným singlom bola skladba „Joanne", ktorá vyšla po viac než roku – 22. decembra 2017. Od 1. augusta 2017 do 1. februára 2018 prebiehalo svetové turné Joanne World Tour, ktoré bolo predčasne ukončené kvôli speváčkiným zdravotným problémom. 

### 2018 – súčasnosť: *A Star Is Born*, *Chromatica*

V auguste 2016 sa stala jednou z dvoch hlavných protagonistov filmu *Zrodila sa hviezda* (*A Star Is Born*). Natáčanie začalo nasledujúci rok v marci a slávnostná premiéra bola na Medzinárodnom filmovom festivale v Benátkach 31. augusta 2018. Ide o tretí remake pôvodného rovnomenného filmu z roku 1937. 5. októbra vyšiel soundtrack *A Star Is Born*, ktorému predchádzalo vydanie piesne „Shallow". Skladba bola nominovaná v kategórii najlepšia pôvodná filmová pieseň na Academy Awards. Nomináciu premenila na víťazstvo. 

28. februára 2020 vyšiel pilotný singel z pripravovaného šiesteho štúdiového albumu *Chromatica*, s názvom „Stupid Love". Vydanie albumu bolo naplánované na 10. apríla 2020, no kvôli prebiehajúcej pandémii koronavírusu bolo preložené na neskôr. Album zožal pozitívne recenzie od kritikov a bol nominovaný na cenu Grammy za najlepší vokálny popový album (2021). Druhý singel albumu, „Rain On Me", na ktorom spolupracovala s Arianou Grande, sa stal najúspešnejším z albumu. Na albume sa objavuje taktiež k-popová skupina Blackpink a Elton John. Dňa 25. novembra 2020 bol singel „Rain On Me" nominovaný na cenu Grammy za najlepší popový výkon dua alebo skupiny. Singel „911" a „Chromatica II" boli vydané na jeseň 2020.

Inauguráciu nového prezidenta a viceprezidentky USA – Joea Bidena a Kamaly Harrisovej, konajúcu sa 20. januára 2021 otvorila Gaga spievaním národnej hymny USA.

Štýl a vplyvy
-------------

Madonna

Ovplyvnili ju rockoví umelci ako David Bowie, Debbie Harry z Blondie či Freddie Mercury z Queen, rovnako ako popové Ikony 80-tych a 90-tych rokov Madonna a Michael Jackson. Madonna pre časopis *Rolling Stone* povedala že v nej vidí samu seba na začiatku 80-tych rokov. Lady Gaga na otázku porovnania s Madonnou povedala, že nechce byt predvídateľná, ale urobiť v pope revolúciu, ktorá bola naposledy spustená pred 25-timi rokmi práve Madonnou.

Hudba Lady Gaga je veľmi pestrá. Skladá hudbu popovú, rock- popovú, jazzovú, dance-popovú, dance-rockovú, country-popovú, country-rockovú, funk, rnb. Od roku 2010 je považovaná mnohými celosvetovými magazínmi za kráľovnú popu. Navyše ju magazín Rolling Stone označil spolu s Michaelom Jacksonom ako kráľovnú a kráľa popu.

Vyhlásila o sebe, že zbožňuje módu, ktorá je pre ňu všetko. Lásku k móde zdedila po svojej matke, ktorá bola podľa jej slov vždy udržiavaná a krásna. Keď skladá novú pieseň, premýšľa čo bude mať na pódiu na sebe. Čo sa týka módy, vystupovania a hereckej interpretácie, necháva sa Lady Gaga inšpirovať Grace Jonesovou. Má vlastný produkčný tím, nazývaný *Haus of Gaga*, ktorý pre ňu pripravuje odev, účesy, líčenie a kostýmy na javisko. Jej obľúbený filozof je Rainer Maria Rilke.

Ocenenia
--------

Lady Gaga je držiteľkou viac ako 300 ocenení. Medzi jej najznámejšie patrí Academy Award, BAFTA Award, 13 Grammy Awards, 18 MTV Video Music Awards, 2 Golden Globe Awards, 2 Critics' Choice Movie Awards, 16 Guinness World Records, 3 Brit Awards, 3 American Music Awards, 5 World Music Awards, CFDA Fashion Award a ocenenie Songwriters Hall of Fame v kategórii Contemporary Icon Award, ktorú získala ako prvá umelkyňa za to, že výrazným spôsobom zmenila pop hudbu a dosiahla v nej status „pop ikona". Je taktiež prvým človekom v histórii, ktorému sa podarilo v jednom roku (2019) získať Zlatý glóbus, Oscara, Grammy a cenu BAFTA.

Osobný život
------------

Je veľkou zástankyňou práv LGBT a verejne to prehlasuje. Od mája 2006 do januára 2007 mala Gaga za svojho obchodného partnera a výrobcu Roba Fusariho. V marci 2010 Fusari žaloval speváčku kvôli 30,5 mil. dolárom. Vyhlasoval, že ho odkopla, zatiaľ čo ona sa preslávila. 

V júli 2011 sa zoznámila s hercom a modelom Taylorom Kinneym. Prvýkrát sa stretli pri práci na hudobnom videu pre jej pieseň „Yoü and I" a čoskoro potom začali spolu chodiť. Na Valentína, 14. februára 2015 ju požiadal o ruku. V júli 2016 prostredníctvom sociálnych sietí oznámili, že sa po piatich rokoch rozišli. 

Z turné Born This Way Ball, kostým z mäsa.

Diskografia
-----------

### Štúdiové albumy

* *The Fame* (2008)
* *Born This Way* (2011)
* *Artpop* (2013)
* *Cheek to Cheek* (2014)
* *Joanne* (2016)
* *Chromatica* (2020)
* *BORN THIS WAY THE TENTH ANNIVERSARY* (2021)
* *Dawn Of Chromatica* (2021)
* *Love For Sale* (2021)

### EP

* *The Cherrytree Sessions* (2009)
* *Hitmixes* (2009)
* *The Fame Monster* (2010)
* *A Very Gaga Holiday* (2011)

### Soundtracky

* *A Star Is Born* (2018)

Koncertné turné
---------------

* The Fame Ball Tour (2009)
* The Monster Ball Tour (2009 – 2011)
* Born This Way Ball (2012 – 2013)
* Artrave: The Artpop Ball Tour (2014)
* Cheek to Cheek Tour (2014 – 2015)
* Joanne World Tour (2017 – 2018)

Referencie
----------

1. ↑   *US Copyright* [online].. Dostupné online.
2. ↑  SAXBURG, Lynn. *Concert Review: Lady Gaga's Fame Ball* [online]. Ottawa Citizen, 2009-03-28, [cit. 2009-04-04]. Dostupné online.
3. ↑   It's Lady Gaga's 27th Birthday! We Celebrate With Her 10 Style Highlights Of The Year. *Grazia*, 2013-03-28. Dostupné online [cit. 2015-10-23].
4. ↑  NAOREEN, Nuzrat. Monitor: Court trips, birthdays, and more. *Entertainment Weekly*, 2013-03-29, s. 30. Dostupné online [cit. 2013-05-24].
5. ↑   *Lady Gaga: Singer, songwriter* [online]. [Cit. 2015-10-23]. Dostupné online.
6. ↑   *Lady Gaga's Universe: Mom Cynthia Germanotta* [online]. 2011-05-25, [cit. 2014-03-25]. Dostupné online.
7. ↑   *Mom accompanies Gaga to control her wild ways* [online]. Sify, 2011-04-05, [cit. 2011-10-20]. Dostupné online.
8. ↑   *Lady Gaga's Universe: Dad Joseph Germanotta* [online]. 2011-05-25, [cit. 2014-03-25]. Dostupné online.
9. ↑  PIERCE, Kathleen. Just call him pop culture's sleuth. *Boston Globe*, 2011-05-14. Dostupné online [cit. 2014-04-23].
10. ↑  CARPENTER, Cassie. Lady Gaga brings two pizza boxes home after tweeting about father's 'delicious' Italian restaurant. *Georgia Newsday*, 2013-11-16. Dostupné online [cit. 2014-08-22].  Archivované 2015-07-22 na Wayback Machine
11. ↑  HARMAN, Justine. *Lady Gaga's Little Sister: I Support the Spectacle* [online]. 2011-09-20, [cit. 2016-06-06]. Dostupné online. [nefunkčný odkaz]
12. 1 2  MORGAN, Johnny. *Gaga*. [s.l.] : Sterling Publishing, 2010. ISBN 1-4027-8059-1.
13. ↑  BARBER, Lynn. Shady lady: The truth about pop's Lady Gaga. *The Sunday Times* (London), 2009-12-06. Dostupné online [cit. 2010-06-14].
14. ↑  MONTOGOMERY, James. *Lady Gaga's 'Alejandro' Director Defends Video's Religious Symbolism* [online]. MTV News, 2010-06-09, [cit. 2011-01-11]. Dostupné online.
15. ↑  HATTIE, Collins. Lady GaGa: the future of pop?. *The Sunday Times* (London), 2008-12-14. Dostupné online [cit. 2009-12-06].
16. ↑  STURGES, Fiona. Lady Gaga: How the world went crazy for the new queen of pop. *The Independent*, 2009-05-16. Dostupné online [cit. 2009-05-26].
17. ↑  BREAM, Jon. Don't Gag on Gaga. *Star Tribune*, 2009-03-21. Dostupné online [cit. 2010-01-23].
18. 1 2  GRIGORIADIS, Vanessa. Growing Up Gaga. *New York*, 2010-03-28. Dostupné online [cit. 2010-03-29].  Archivované 2010-04-01 na Wayback Machine
19. ↑  CARLTON, Andrew. Lady Gaga: 'I've always been famous, you just didn't know it'. *The Telegraph*, 2010-02-16. Dostupné online [cit. 2011-02-09].
20. ↑  FLORINO, Rick. *Interview: Lady GaGa* [online]. Artistdirect, 2009-01-30, [cit. 2009-02-18]. Dostupné online. Archivované 2018-04-05 z originálu.
21. ↑  HARRIS, Chris. *Lady GaGa Brings Her Artistic Vision Of Pop Music To New Album* [online]. MTV News, 2008-06-09, [cit. 2009-05-07]. Dostupné online.
22. ↑  MUSTO, Michael. Lady Gaga Did a Children's Book In 2007!. *The Village Voice*, 2010-01-19. Dostupné online [cit. 2010-01-19].
23. ↑   Lady Gaga Sued By Producer Rob Fusari. *Billboard*, 2010-03-18. Dostupné online [cit. 2013-10-08].
24. ↑  ROSE, Lisa. Lady Gaga's outrageous persona born in Parsippany, New Jersey. *The Star-Ledger*, 2010-01-21. Dostupné online [cit. 2010-01-23].
25. ↑   *Lady Gaga Biography* [online]. Contactmusic.com, [cit. 2009-02-20]. Dostupné online.
26. ↑  HINES, Anna Chan and Ree. Gaga, Tony Bennett reveal jazz album's release date on TODAY. *TODAY.com*. Dostupné online [cit. 2018-11-23]. (po anglicky)
27. ↑  ROSEN, Christopher. Grammy Winners List For 2015 Includes Sam Smith, Pharrell, Beyoncé & More. *Huffington Post*, 2015-02-08. Dostupné online [cit. 2018-11-23]. (po anglicky)
28. ↑   Lady Gaga Is Working On The Follow-Up To 'ARTPOP': "I Want It To Be A Surprise". *idolator*, 2014-12-23. Dostupné online [cit. 2018-11-23]. (po anglicky)
29. ↑  MUSIC, Guardian. *Giorgio Moroder producing tracks for forthcoming Lady Gaga album* [online]. the Guardian, 2015-01-27, [cit. 2018-11-23]. Dostupné online. (po anglicky)
30. ↑   Lady Gaga Back in the Studio with RedOne. *Billboard*. Dostupné online [cit. 2018-11-23].
31. ↑   Diane Warren on Her Lady Gaga Collaboration for New Documentary 'The Hunting Ground'. *Billboard*. Dostupné online [cit. 2018-11-23].
32. ↑  AUSIELLO, Michael. Lady Gaga Joins American Horror Story as Season 5's Leading Lady — Watch Her Monstrous Teaser for Hotel Chapter. *TVLine*, 2015-02-25. Dostupné online [cit. 2018-11-23]. Archivované 2018-09-03 z originálu. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Lady Gaga**

Externé odkazy
--------------

* Lady Gaga – oficiálne stránky (po anglicky)
* Lady Gaga na Myspace
* Lady Gaga – účet na Twitteri
* Little Monsters – stránka pre všetkých fanúšikov

  


| * z
* d
* u
Zlatý glóbus za najlepší ženský herecký výkon v miniseriáli alebo televíznom filme |
| --- |
| 2001 až 2020 | 
* Judy Davisová (2001)
* Uma Thurmanová (2002)
* Meryl Streepová (2003)
* Glenn Close (2004)
* S. Epatha Merkerson (2005)
* Helen Mirrenová (2006)
* Queen Latifah (2007)
* Laura Linneyová (2008)
* Drew Barrymore (2009)
* Claire Danesová (2010)
* Kate Winsletová (2011)
* Julianne Moore (2012)
* Elisabeth Mossová (2013)
* Maggie Gyllenhaalová (2014)
* Lady Gaga (2015)
* Sarah Paulsonová (2016)
* Nicole Kidmanová (2017)
* Patricia Arquettová (2018)
* Michelle Williamsová (2019)
* Anya Taylorová-Joyová (2020)

 |
| 2021 - súčasnosť | 
* Kate Winsletová (2021)
* Amanda Seyfriedová (2022)

 |
| 
* (1981 – 2000)
* **(2001 – súčasnosť)**

 |

| * z
* d
* u
Držiteľky ceny Critics' Choice Movie Award pre najlepšiu herečku |
| --- |
| 
* Nicole Kidmanová (1995)
* Frances McDormandová (1996)
* Helena Bonhamová Carterová (1997)
* Cate Blanchettová (1998)
* Hilary Swanková (1999)
* Julia Robertsová (2000)
* Sissy Spaceková (2001)
* Julianne Moore (2002)
* Charlize Theronová (2003)
* Hilary Swanková (2004)
* Reese Witherspoonová (2005)
* Helen Mirrenová (2006)
* Julie Christieová (2007)
* Anne Hathawayová / Meryl Streepová (2008)
* Sandra Bullocková / Meryl Streepová (2009)
* Natalie Portman (2010)
* Viola Davisová (2011)
* Jessica Chastainová (2012)
* Cate Blanchettová (2013)
* Julianne Moore (2014)
* Brie Larson (2015)
* Natalie Portman (2016)
* Frances McDormandová (2017)
* Glenn Closová / Lady Gaga (2018)
* Renée Zellwegerová (2019)
* Carey Mulliganová (2020)
* Jessica Chastainová (2021)
* Cate Blanchettová (2022)

 |

| * z
* d
* u
Držiteľky ceny National Board of Review Award pre najlepšiu herečku |
| --- |
| (1945 - 1965) | 
* Joan Crawford (1945)
* Anna Magnaniová (1946)
* Celia Johnson (1947)
* Olivia de Havillandová (1948)
* Gloria Swansonová (1950)
* Jan Sterling (1951)
* Shirley Booth (1952)
* Jean Simmonsová (1953)
* Grace Kellyová (1954)
* Anna Magnaniová (1955)
* Dorothy McGuire (1956)
* Joanne Woodwardová (1957)
* Ingrid Bergmanová (1958)
* Simone Signoret (1959)
* Greer Garsonová (1960)
* Geraldine Pageová (1961)
* Anne Bancroft (1962)
* Patricia Nealová (1963)
* Kim Stanley (1964)
* Julie Christieová (1965)

 |
| (1966 - 1985) | 
* Elizabeth Taylorová (1966)
* Edith Evans (1967)
* Liv Ullmannová (1968)
* Geraldine Pageová (1969)
* Glenda Jacksonová (1970)
* Irene Papas (1971)
* Cicely Tysonová (1972)
* Liv Ullmannová (1973)
* Gena Rowlandsová (1974)
* Isabelle Adjaniová (1975)
* Liv Ullmannová (1976)
* Anne Bancroft (1977)
* Ingrid Bergmanová (1978)
* Sally Fieldová (1979)
* Sissy Spaceková (1980)
* Glenda Jacksonová (1981)
* Meryl Streepová (1982)
* Shirley MacLaine (1983)
* Peggy Ashcroft (1984)
* Whoopi Goldberg (1985)

 |
| (1986 - 2005) | 
* Kathleen Turner (1986)
* Lillian Gish / Holly Hunterová (1987)
* Jodie Fosterová (1988)
* Michelle Pfeifferová (1989)
* Mia Farrowová (1990)
* Geena Davisová / Susan Sarandonová (1991)
* Emma Thompsonová (1992)
* Holly Hunterová (1993)
* Miranda Richardsonová (1994)
* Emma Thompsonová (1995)
* Frances McDormandová (1996)
* Helena Bonhamová Carterová (1997)
* Fernanda Montenegro (1998)
* Janet McTeerová (1999)
* Julia Robertsová (2000)
* Halle Berryová (2001)
* Julianne Moore (2002)
* Diane Keaton (2003)
* Annette Beningová (2004)
* Felicity Huffmanová (2005)

 |
| (2006 - 2025) | 
* Helen Mirrenová (2006)
* Julie Christieová (2007)
* Anne Hathawayová (2008)
* Carey Mulliganová (2009)
* Lesley Manville (2010)
* Tilda Swintonová (2011)
* Jessica Chastainová (2012)
* Emma Thompsonová (2013)
* Julianne Moore (2014)
* Brie Larson (2015)
* Amy Adamsová (2016)
* Meryl Streepová (2017)
* Lady Gaga (2018)
* Renée Zellwegerová (2019)
* Carey Mulliganová (2020)
* Rachel Zegler (2021)
* Michelle Yeoh (2022)

 |

| * z
* d
* u
Lady Gaga |
| --- |
| Štúdiové albumy | 
* *The Fame*
* *Born This Way*
* *Artpop*
* *Cheek to Cheek*
* *Joanne*
* *Chromatica*
* *Love for Sale*

 |
| Kompilačné albumy | 
* *The Remix*
* *The Singles*
* *Born This Way: The Remix*
* *Born This Way: The Collection*

 |
| EP albumy | 
* *The Cherrytree Sessions*
* *Hitmixes*
* *The Fame Monster*
* *A Very Gaga Holiday*

 |
| Soundtracky | 
* *A Star Is Born*

 |
| Single | 
* „Just Dance"
* „Poker Face"
* „Eh, Eh (Nothing Else I Can Say)"
* „LoveGame"
* „Paparazzi"
* „Bad Romance"
* „Telephone"
* „Alejandro"
* „Dance in the Dark"
* „Born This Way"
* „Judas"
* „The Edge of Glory"
* „Yoü and I"
* „Marry the Night"
* „Applause"
* „Do What U Want"
* „G.U.Y."
* „Anything Goes"
* „I Can't Give You Anything but Love"
* „Perfect Illusion"
* „Million Reasons"
* „The Cure"
* „Joanne"
* „Shallow"
* „Always Remember Us This Way"
* „I'll Never Love Again"
* „Stupid Love"
* „Rain on Me"
* „911"
* „Free Woman"
* „I Get a Kick Out of You"
* „Love for Sale"
* „Hold My Hand"
* „Bloody Mary"

 |
| Ostatné piesne (nie single) | 
* „Monster"
* „Speechless"
* „So Happy I Could Die"
* „Teeth"
* „Government Hooker"
* „Americano"
* „Hair"
* „Scheiße"
* „Heavy Metal Lover"
* „Aura"
* „Venus"
* „Dope"
* „Gypsy"

 |
| Turné | 
* The Fame Ball Tour
* The Monster Ball Tour
* Born This Way Ball
* Artrave: The Artpop Ball Tour
* Cheek to Cheek Tour
* Joanne World Tour
* The Chromatica Ball

 |

Autoritné údaje: * abART: 165137
* BnF: 157535900
* GND: 135898838
* ISNI: 0000 0001 2025 4559
* LCCN: no2008179258
* NK ČR: xx0099107
* VIAF: 49555103
* WorldCat: lccn-no2008179258